Gevangenes glo deel van uitbuitery vanuit tronkAltesaam 36 selfone, 19 selfoonlaaiers en ander bykomstighede is gekonfiskeer (Foto: Verskaf) Vier gevangenes van die ODI- en Baviaanspoort-gevangenis in Pretoria sal na verwagting in die hof verskyn nadat hulle glo hulself as polisiebeamptes voorgedoen het om hul slagoffers vir geld af te pers. Volgens lt.kol. Philani Nkwalase, woordvoerder van die Valke, het ’n ondersoek van die Valke aan die lig gebring dat ’n sindikaat van gevangenes met selfone na bewering WhatsApp‑profiele van polisiebeamptes geskep het. Hulle het foto’s en name van die niksvermoedende polisiebeamptes se sosialemediaprofiele geneem om die vervalste profiele te skep. “Die gevangenes het toe ’n lys van gebruikers van ’n aanlyn gesellinklub (escort agency) in die hande gekry en dié gekontak en afgepers. Die gevangenes sou die slagoffers inlig dat hulle polisiebeamptes is en ’n saak van verkragting en bedrog teen hulle [gebruikers] aanhangig maak, aangesien hulle vervalste geld gebruik het om die sekswerkers te betaal,” sê Nkwalase. “Die gevangenes sou verder ’n vals lasbrief van inhegtenisneming deur middel van WhatsApp aan die gebruikers stuur. Hulle sou dan betaling eis in ruil daarvoor dat die klagtes teen die gebruikers verdwyn. Uit vrees vir vervolging het die gebruikers die geld betaal.” Volgens Nkwalase het die slagoffers tussen Mei en Augustus vanjaar bedrae van R760 000 en R560 000 in twee afsonderlike rekeninge inbetaal. Die Valke het Donderdagaand op die twee tronke toegeslaan en vier gevangenes met lasbriewe vir hul inhegtenisneming bedien. Hulle word aangekla van afpersing, nabootsing van ’n polisiebeampte, geldwassery en vervalsing. “Verskeie slimfone is by elk van die vier verdagtes gevind. Die Valke het daarop beslag gelê vir verdere ondersoek.” Altesaam 36 selfone, 19 selfoonlaaiers en ander bykomstighede is ook van ander gevangenes in dieselfde selle gevind en gekonfiskeer. Die vier gevangenes, tussen die ouderdomme van 26 en 32 jaar oud, sal na verwagting Maandag in die landdroshof in Pretoria verskyn. Die polisie verwag om nog inhegtenisnemings uit te voer. “Enigiemand met inligting van slagoffers wat deur soortgelyke skelmstreke uitgebuit is, moet dit by kapt. Jacques Loock aanmeld deur 082 778 5626 te skakel.”